wickkiey/tamil-wikipedia-chunked huggingface dataset:
# ஜி.ஐ. ஜோ: ரிட்டாலியேசன்

## கதை சுருக்கம்

உலகை தன் கைக்குள் கொண்டு வர நினைக்கும், கோப்ரா படையின் சூத்திரதாரி ஸார்ட்டன் (அர்னால்ட் வாஸ்லூ), அமெரிக்க ஜனாதிபதியை (ஜோனத்தன் ப்ரைஸ்) சிறைபிடித்து, அவர் இடத்தில் தன் உருவம் மாற்றி உட்காருகிறான். தொடர் குண்டு வெடிப்பில் ஜோக்கள் பலியாக, தப்பிப் பிழைத்தவர்கள் மார்வின் (எ) ரோட் ப்ளாக்(ட்வெய்ன் ஜான்சன்), பிளிண்ட் (டி ஜே காட்ரோனா) மற்றும் லேடி ஜேயி (அட்ரியன் பலிக்கி).  
கோப்ரா படையின் கையில் சிக்கிய பாகிஸ்தான் ஏவுகணையை மீட்கும் அவர்கள் மேல், அதை கடத்தியதாக குற்றம் சாட்டி, குற்றவாளிகள் ஆக்குகிறார் ஸார்ட்டன். கோப்ரா படையில் சிக்கிய ஸ்டராம் ஷேடோவை (லீ ப்யுங்க் ஹுன்) காப்பாற்றி, தங்களுடன் சேர்த்துக் கொள்கிறார்கள் தப்பிய ஜோக்கள். வீட்டையே துப்பாக்கி கடையாக வைத்திருக்கும் முன்னாள் அமெரிக்க ஜெனரல் ஜோசப் கோல்டன் (ப்ரூஸ் வில்லிஸ்), தன் சகாக்களுடன் அவர்களுக்கு உதவ முன் வருகிறார். அமெரிக்க ஜனாதிபதியை காப்பாற்றி, உலகை கோப்ரா படையிடமிருந்து மீட்கும் ஜோக்களின் ஜாலங்கள் மீதி படம்!
# ஜி.ஐ. ஜோ: ரிட்டாலியேசன்

## நடிகர்கள்

- டுவெயின் ஜான்சன்
- சானிங் டேட்டம்
- ரே பார்க்
- டி.ஜே. கோற்றோனா
- புரூஸ் வில்லிஸ்
- லுக் ப்ரேசி
# தனிமையச்சம்

**தனிமையச்சம்** (Claustrophobia ) என்பது ஓரிடத்தில் பிறமனிதர்கள் துணை ஏதுமின்றி தனித்திருபதால் ஏற்படுகின்ற அச்சமாகும். ஓர் அறையிலோ புற இடத்திலோ இத்தனிமை அமையலாம்.
# தனிமையச்சம்

## கதிர்மருத்துவம்

கதிர்மருத்துவத்தின் போது இது போன்றதோர் சூழ்நிலை ஏற்படலாம். எம்.ஆர்.ஐ. - காந்த ஒத்ததிர்வு படம் எடுக்கும் போதும், சி.டி. ஆய்வின் போதும் நோயாளி தனித்திருக்கும் நிலை, சில நிமிடங்கள் தனித்து இருக்கம் நிலை உருவாகிறது. பெரிய கருவியும் தனிமையும் தனிமையச்சத்தினை ஏற்படுத்துகிறது. நோயாளிக்குத் தகுந்த விளக்கம் அளித்து அச்சத்தினைப் போக்க வேண்டுவது அவசியமாகும்.
# இறை அன்னை மரியா பெருங்கோவில் (ராஞ்சி)

**இறை அன்னை மரியா பெருங்கோவில்** (*Basilica of the Divine Motherhood of Our Lady*) என்பது இந்தியாவில் கத்தோலிக்க திருச்சபையின் ராஞ்சி உயர் மறைமாவட்டத்தில் ராஞ்சி நகருக்கு அருகே உல்கத்து (*Ulhatu*) பகுதியில் அமைந்துள்ள இணைப் பெருங்கோவில் (*minor basilica*) ஆகும்.  
வரலாற்றுச் சிறப்பு மிக்க இக்கோவில் 2004, நவம்பர் 30ஆம் நாள் "பெருங்கோவில்" நிலைக்கு உயர்த்தப்பட்டது.
# இறை அன்னை மரியா பெருங்கோவில் (ராஞ்சி)

## வரலாற்றுக் குறிப்புகள்

இக்கோவிலின் வரலாறு 1903இல் கவாலி (*Kawali*) என்ற சிற்றூரிலிருந்து தொடங்குகிறது. அந்த ஊரில் ஒரு தொடக்கப் பள்ளிக்கூடம் 1903இல் தொடங்கப்பட்டு ஒரு வேதியரின் கண்காணிப்பில் விடப்பட்டது. 1907இல் அங்கு ஒரு சிறு கோவில் கட்டப்பட்டது. அக்கோவில் 1948இல் பூத்தாத்தாவுர் (*Bhuthataur*) என்ற இடத்திற்கு மாற்றப்பட்டது. அங்கும் ஒரு பள்ளிக்கூடம் திறக்கப்பட்டது. அக்கோவிலில் ஒரு கத்தோலிக்க குரு திருப்பலி நிறைவேற்றுவது வழக்கம். அந்தக் காலகட்டத்தில் உல்கத்து பகுதி ராஞ்சி மறைமாவட்டக் கோவிலின் கீழ் இருந்தது.
# இறை அன்னை மரியா பெருங்கோவில் (ராஞ்சி)

## உல்கத்து கோவில் கட்டப்படுதல்

உல்கத்து பகுதி மக்களின் ஆன்ம தேவைகளைக் கவனித்துக்கொண்டு ஒரு குடிசையில் வாழ்ந்துவந்த பெல்சிய நாட்டு மறைப்பணியாளர் அருள்திரு தேஃப்ரைன் (*Rev. Defrijn*) என்பவர் அங்கு ஒரு கோவிலுக்கும் பள்ளிக்கூடத்திற்கும் 1952இல் அடிக்கல் நாட்டினார். கோவில் 1953இல் வழிபாட்டுக்காகத் திறந்து விடப்பட்டது. விரைவிலேயே திருப்பயணிகள் அக்கோவிலுக்குச் சென்று வழிபடத் தொடங்கினர்.  
பெல்சியத்தின் ஹால்லே (*Halle*) நகரிலிருந்து கொண்டுவரப்பட்ட அன்னை மரியா திருவுருவம் மக்களின் வணக்கத்திற்காக வைக்கப்பட்டது.
# இறை அன்னை மரியா பெருங்கோவில் (ராஞ்சி)

## அதிசய மரியா உருவம்

இக்கோவிலில் அன்னை மரியாவுக்கு வணக்கம் வளர்ந்தது பற்றி பல வரலாறுகள் உள்ளன. ஒரு வரலாற்றுப்படி, ஒரு முறை இக்கோவிலை எதிரிகள் தாக்க முற்பட்டனர். மக்கள் எதிரிகளின் கைகளிலிருந்து தம்மை விடுவிக்குமாறு அன்னை மரியாவை வேண்டினர். மக்களை நோக்கி எதிரிகள் சுட்ட குண்டுகள் அனைத்தையும் அன்னையின் திருவுருவம் தடுத்து, மக்கள் காப்பாற்றப்பட்டனர். குண்டுகள் துளைத்ததால் அன்னை மரியாவின் சிலை கருப்பு நிறம் அடைந்தது.  
மற்றொரு வரலாறு, ராஞ்சி பகுதியில் மறைப்பணி ஆற்றி பல்லாயிரக்கணக்கான தொல்குடி மக்களைக் கிறித்தவத்திற்குக் கொணர்ந்த காண்ஸ்டன்ட் லீஃபென்சு (Constant Lievens) என்ற பெல்சிய இயேசு சபைத் துறவியின் வாழ்க்கையோடு இணைந்தது. லீஃபென்சு சிறுவயதினராய் இருந்தபோது தமது பெல்சிய நாட்டின் ஹால்லே என்ற இடத்தில் இருந்த புனித மரியா திருத்தலத்திற்குச் சென்று வேண்டிக்கொண்டாராம். கடவுள் தம்மைத் துறவற வாழ்வுக்கும் மறைபரப்புப் பணிக்கும் அழைக்கிறார் என்று உணர்ந்த லீஃபென்சு இந்தியாவின் ராஞ்சி பகுதிக்குச் செல்ல கடவுள் தம்மை அழைத்ததை உணர்ந்தார். அவர் ராஞ்சியின் அருகிலிருந்த 1889இல் கவாலி ஊருக்குச் சென்றார். அங்கு எதிரிகளின் கைகளிலிருந்து தொல்குடி மக்களின் உயிரைக் காத்தார். இதனால் பலர் கத்தோலிக்கராக மாறினர்.  
கடுமையாக நோய்வாய்ப்பட்ட லீஃபென்சு பிறந்த நாடாகிய பெல்சியத்துக்கு அனுப்பப்பட்டார். அங்கு சிகிச்சை பெற்று, மீண்டும் இந்தியா திரும்புவார் என்று எதிர்பார்க்கப்பட்டது. ஆனால் லீஃபென்சு பெல்சியத்தின் லுவேன் நகரில் 1893இல் இறந்தார்.  
லீஃபென்சு அடிகளார் உடல் பெல்சியத்தில் அடக்கப்பட்டது. பின்னர், 1993ஆம் ஆண்டில் அவருடைய உடலின் மீபொருள்கள் அவர் மறைப்பணி ஆற்றிய ராஞ்சிக்குக் கொண்டுவரப்பட்டு, மறைமாவட்டக் கோவிலில் அடக்கம் செய்யப்பட்டன.  
உல்கத்து அன்னை மரியா கோவில் 1995இல் அர்ச்சிக்கப்பட்டது.
# இறை அன்னை மரியா பெருங்கோவில் (ராஞ்சி)

## கோவிலும் நிறுவனங்களும்

உல்கத்து நகரில் அமைந்துள்ள இறை அன்னை மரியா பெருங்கோவிலின் கீழ் வேறு பல கோவில்களும் சிற்றாலயங்களும் உள்ளன. அங்கு பல கன்னியர் மடங்களும் செயல்படுகின்றன.
# பௌர்ணமி (2006 திரைப்படம்)

***பௌர்ணமி*** என்பது 2006 ஆம் ஆண்டு பிரபுதேவா இயக்கத்தில் வெளியான தெலுங்கு மொழித் திரைப்படமாகும். இந்த திரைப்படம் சுமந்த் புரொடக்சன் என்ற நிறுவனம் தயாரிக்க, பிரபாஸ், திரிசா, சார்மி கவுர், ராகுல் தேவ், சிந்து துலானி ஆகியோர் நடிப்பில் 20 ஏப்ரல் 2006 ஆம் ஆண்டில் வெளியானது.
# பௌர்ணமி (2006 திரைப்படம்)

## நடிகர்கள்

- பிரபாஸ் - சிவா கேசவா
- திரிசா - பௌர்ணமி
- சார்மி கவுர் - சந்திர கலா
- ராகுல் தேவ் - ஜமிந்தார்
- முகேஷ் ரிசி - சிவ கேசவா தந்தை
- சிந்து துலானி - மல்லிகா (சிவ கேசவனின் உறவினர்)
- கோட்டா சீனிவாச ராவ் - நாகேந்திர நாயுடு
# சிறந்த நடிகருக்கான அகாதமி விருது

**சிறந்த நடிகருக்கான அகாதமி விருது** 1929 ஆம் வருடத்திலிருந்து வழங்கப்படுகின்றது. ஒரு ஆண்டில் வெளிவந்த திரைப்படத்தில் சிறப்பாக நடித்த ஆண் நடிகருக்கே வழங்கப்படுகின்றது. இவ்விருது அகாதமி ஆப் மோசன் பிக்சர் ஆர்ட்ஸ் அண்ட் சயின்சஸ் (AMPAS) ஆல் வழங்கப்படுகிறது.
# சிறந்த நடிகருக்கான அகாதமி விருது

## விருதை வென்றவர்கள்

இவ்விருதினை வென்றவர்களில் சிலர்:
- கிளார்க் கேபிள் (1934)
- ஸ்பென்சர் ட்ரேசி (1937 & 1938)
- ஜேம்ஸ் ஸ்டுவர்ட் (1940)
- பிங்கு கிராசுபி (1944)
- ஹம்பிறி போகார்ட் (1951)
- மார்லன் பிராண்டோ (1954 & 1972)
- சார்ள்டன் ஹெஸ்டன் (1959)
- ஜான் வெயின் (1969)
- ஜேக் நிக்கல்சன் (1975 & 1997)
- ரொபேர்ட் டி நீரோ (1980)
- அல் பசீனோ (1992)
- டொம் ஹாங்க்ஸ் (1993 & 1994)
- நிக்கோலஸ் கேஜ் (1995)
- ரசல் குரோவ் (2000)
- டென்செல் வாஷிங்டன் (2001)
- டானியல் டே-லூவிஸ் (2012)
- மாத்யூ மெக்னோசி (2013)
# சிறந்த நடிகைக்கான அகாதமி விருது

**சிறந்த நடிகைக்கான அகாதமி விருது** 1929ஆம் வருடத்திலிருந்து வழங்கப்படுகின்றது. ஒரு ஆண்டில் வெளிவந்த திரைப்படத்தில் முதன்மைக் கதாப்பாத்திரத்தில் சிறப்பாக நடித்த பெண் நடிகருக்கே வழங்கப்படுகின்றது. இவ்விருது அகாதமி ஆப் மோசன் பிக்சர் ஆர்ட்ஸ் அண்ட் சயின்சஸ் (AMPAS) ஆல் வழங்கப்படுகிறது.
# சிறந்த நடிகைக்கான அகாதமி விருது

## விருதை வென்றவர்கள்

இவ்விருதினை வென்றவர்களில் சிலர்:
- மெரி பிக்ஃபோர்ட் (1929)
- ஆட்ரி ஹெப்பர்ன் (1953)
- எலிசபெத் டெய்லர் (1960 & 1966)
- மெரில் ஸ்ட்ரீப் (1982)
- ஜூலியா ராபர்ட்ஸ் (2000)
- ஹாலே பெர்ரி (2001)
- நிக்கோல் கிட்மேன் (2002)
- சார்லீசு தெரன் (2003)
- ரீஸ் விதர்ஸ்பூன் (2005)
- கேட் வின்ஸ்லெட் (2008)
- சாண்ட்ரா புல்லக் (2009)
- நடாலீ போர்ட்மேன் (2010)
- மெரில் ஸ்ட்ரீப் (2011)
- ஜெனிபர் லாரன்ஸ் (2012)
- கேட் பிளான்செட் (2013)
- எம்மா ஸ்டோன்(2016)
# ந. ச. பொன்னம்பல பிள்ளை

**வித்துவ சிரோமணி பொன்னம்பலப்பிள்ளை** எனப் பரவலாக அறியப்படும் **ந. ச. பொன்னம்பலப்பிள்ளை** (1836 - 1902) இலங்கை யாழ்ப்பாணத்தைச் சேர்ந்த தமிழ்ப் புலவர் ஆவார். இவர் நல்லூர் ஆறுமுக நாவலரின் சகோதரி மகனும் அவரது மாணாக்கருமாவார்.
# ந. ச. பொன்னம்பல பிள்ளை

## வாழ்க்கைக் குறிப்பு

பொன்னம்பலப்பிள்ளை யாழ்ப்பாணம், நல்லூரில் சரவணமுத்துப்பிள்ளை என்பவருக்கு 1836 ஏவிளம்பி ஆண்டு சித்திரை 24 ஆம் நாள் பிறந்தார். தாயார் ஆறுமுக நாவலரின் சகோதரி ஆவார். புகழ் பெற்ற ஈழத்துப் புலவர்களான கோப்பாய் சபாபதி நாவலர், உரையாசிரியர் ம. க. வேற்பிள்ளை மற்றும் வித்துவசிரோமணி சி. கணேசையர் ஆகியோர் இவரின் மாணாக்கராவார்.  
பொன்னம்பலபிள்ளை சிறந்த தமிழ் அறிவு கொண்டவராக விளங்கினார். தெருக்கள், திண்ணைகள், குளக்கட்டுகள், மரநிழல்கள் என்று எங்கு வேண்டுமானாலும் பாடம் நடத்துவார். பொன்னம்பலபிள்ளை உரை சொல்வதில் வல்லவர். யாழ் வண்ணை வைத்தீசுவரன் கோவில் வித்தியா மண்டபத்தில் இடம்பெறும் புராண படனங்களில் ஒருவர் பாடல்களைப் பாடப் பொன்னம்பலபிள்ளை உரை சொல்வது வழக்கம். பாடுபவர் எந்த இராகத்தில் பாடுகிறாரோ அதே இராகத்தில் பொன்னம்பலபிள்ளை உரை சொல்லுவாராம். அப்போது அவரது மாணாக்கர்கள் கையில் ஏடும் எழுத்தாணியும் வைத்துக்கொண்டு குறிப்பெடுப்பார்கள்.  
பொன்னம்பலபிள்ளை கம்பராமாயணம், சீவக சிந்தாமணி இரண்டிலும் மிக்க புலமை உடையவர். சிந்தாமணி அவருக்கு மனப்பாடம். சீவக சிந்தாமணியை முதன் முதலாக அச்சில் பதிப்பித்து வெளியிட்ட உ. வே. சாமிநாதையர் அதன் ஒரு பிரதியைப் பொன்னம்பலபிள்ளைக்கு அனுப்பி அதனை அங்கீகரிக்குமாறு கேட்டுக் கொண்டார் என பண்டிதமணி கணபதிப்பிள்ளை குறிப்பிட்டுள்ளார்.  
பண்டிதமணி கணபதிப்பிள்ளை பொன்னம்பலபிள்ளை அவர்களை *தேன்குடம்* என வர்ணிப்பார். எவ்வாறு தேன்குடத்தைச் சுற்றி எறும்புகள் மொய்த்திருக்குமோ அதுபோல பொன்னம்பலபிள்ளையைச் சுற்றி மாணாக்கர் கூட்டம் சூழ்ந்திருக்கும் என்பதால் அந்த உவமை.  
ஒரு சமயம் வண்ணை வைத்தீசுவரன் கோவிலில் கம்பராமாயண விரிவுரை ஆரம்பித்தார். அதற்கு நல்ல வரவேற்பு இருந்தது. எனினும் சிவன் கோவிலில் இராமாயண காதை சொல்வது அடாது என்ற கருத்தும் நிலவியது. ஆனாலும் பொன்னம்பலபிள்ளைக்கு எதிராகக் கருத்துச் சொல்ல யாரும் முன்வரவில்லை. ஆனால் உரை வாலி வதம் நடந்த கட்டத்துக்கு வந்தபோது பொன்னம்பலபிள்ளை 1902 மார்கழி மாதம் காலமானார்.
# ந. ச. பொன்னம்பல பிள்ளை

## விருது

நாட்டுக்குப் பெருமை சேர்த்த அறுவருக்கு கொழும்பு கம்பன் கழகம் ஆண்டுதோறும் விருது வழங்கி கெளரவித்து வருகிறது. அந்த விருதுகளில் ஒன்று *வித்துவ சிரோமணி பொன்னம்பலபிள்ளை விருது* ஆகும்.
# ந. ச. பொன்னம்பல பிள்ளை

## எழுதிய நூல்கள்

- இரகுவம்மிசம்
- நீதிவெண்பா (1927)
- பெரியபுராணம் என்னும் திருத்தொண்டர் புராணச் சுருக்கம்
- சூடாமணி நிகண்டு பதினொராவது மூலமுமுரையும், பன்னிரண்டாவது மூலமும்
- சூடாமணி நிகண்டு மூலமும் உரையும்
- சைவசமய நெறி
- ஸ்ரீராமநாத மான்மியம்
- திருவாலவாயுடையார் திருமுகப்பாசுரம் முதலிய பிரபந்தங்கள் அடங்கிய பதினொராந்திருமுறை
- திருத்தொண்டர் புராணச் சுருக்கம், முதற் பாகம்
- பாலபாடம் முதல் புத்தகம்
- அகத்தியமகாமுனிவர் திரட்டியருளிய தேவாரத்திரட்டு
- பாலபாடம் இரண்டாம் புத்தகம்
- பாலபாடம் நான்காம் புத்தகம்
- சுப்பிரமணியக்கடவுள் வரப்பிரசாதியாகிய காஞ்சீபுரம் கச்சியப்ப சிவாசாரிய சுவாமிகள் அருளிச்செய்த கந்தபுராணம் அசுர காண்டம்
- மார்க்கண்டேயப்படல மூலமும் உரையும்
- சிவாலய தரிசன விதி (1914)
- பட்டணத்துப்பிள்ளையார் அருளிச்செய்த திருப்பாடற்றிரட்டு (1914)
# சிறந்த இயக்குநருக்கான அகாதமி விருது

**சிறந்த இயக்குநருக்கான அகாதமி விருது** 1929ஆம் ஆண்டிலிருந்து வழங்கப்படுகின்றது. ஒவ்வொரு ஆண்டும் இவ்விருது வழங்கப்படுகின்றது. சிறப்பாக ஒரு திரைப்படத்தினை இயக்கியதற்காக அப்பட இயக்குநருக்குத் தரப்படுகின்றது. இவ்விருது அகாதமி ஆப் மோசன் பிக்சர் ஆர்ட்ஸ் அண்ட் சயின்சஸ் (AMPAS) ஆல் வழங்கப்படுகிறது.
# சிறந்த இயக்குநருக்கான அகாதமி விருது

## விருதை வென்றவர்கள்

இவ்விருதினை வென்றவர்களில் சிலர்:
- பிராங்க் காப்ரா (1934, 1936 & 1938)
- ஜான் போர்டு (1940, 1941 & 1952)
- ஜோசப் எல் மேங்கியூவிஸ் (1949 & 1950)
- ஜான் போர்டு (1952)
- வுடி ஆலன் (1977)
- கிளின்ட் ஈஸ்ட்வுட் (1992 & 2004)
- ஸ்டீவன் ஸ்பில்பேர்க் (1993 & 1998)
- மெல் கிப்சன் (1995)
- ஜேம்ஸ் கேமரன் (1997)
- ரான் ஹவர்டு (2001)
- ரோமன் போலான்ஸ்கி (2002)
- பீட்டர் ஜாக்சன் (2003)
- ஆங் லீ (2005 & 2012)
- மார்ட்டின் ஸ்கோர்செசி (2006)
- டேனி பாயில் (2008)
- கேத்ரின் பிகில(2009)
- டாம் ஹூப்பர்(2010)
- மைக்கேல் ஹசனவிசியஸ் (2011)
- அல்போன்சோ குவாரன்(2013)
- அலெஜான்ட்ரோ கோன்சலஸ் இரிருட்டு(2014,2015)
- டேமியன் சாசெல்(2016)
- கில்லர்மோ டெல் டோரோ(2017)
- அல்போன்சோ குவாரன்(2018)
- போங் ஜூன்-ஹோ(2020)
# சிறந்த துணை நடிகைக்கான அகாதமி விருது

**சிறந்த துணை நடிகைக்கான அகாதமி விருது** 1937ஆம் வருடத்திலிருந்து வழங்கப்படுகின்றது. ஒவ்வொறு ஆண்டிலும் வெளிவந்த திரைப்படத்தில் முதன்மைப் பெண் கதாப்பாத்திரத்திற்கு துணையாக சிறப்பாக நடித்த பெண் நடிகருக்கு வழங்கப்படுகின்றது. இவ்விருதினை அகாதமி ஆப் மோசன் பிக்சர் ஆர்ட்ஸ் அண்ட் சயின்சஸ் (AMPAS) ஆல் வழங்கப்படுகிறது.
# சிறந்த துணை நடிகைக்கான அகாதமி விருது

## விருதை வென்றவர்கள்

இவ்விருதினை வென்றவர்களில் சிலர்:
- மெரில் ஸ்ட்ரீப் (1979)
- ஏஞ்சலினா ஜோலி (1999)
- ஜெனிஃபர் கானலி (2001)
- கேதரின் ஜீடா-ஜோன்ஸ் (2002)
- ரேச்சல் வய்ஸ் (2005)
- ஆன் ஹாத்வே (2012)
# சிந்து துலானி

**சிந்து துலானி** இந்தியத் திரைப்பட நடிகையாவார். இவர் தெலுங்கு, தமிழ், கன்னடம் மற்றும் இந்தி மொழி திரைப்படங்களில் நடித்துள்ளார்.
# சிந்து துலானி

## பிறப்பு

சிந்து துலானி 19 ஜூலை 1983ல் மும்பையில் பிறந்தார். பேர் அன்ட் லவ்லி சரும குழம்பி விளம்பரத்தில் நடித்து புகழ்பெற்றார். தமிழ் திரையுலகில் சுள்ளான் திரைப்படத்தின் மூலம் அறிமுகம் ஆனார். மன்மதன் திரைப்படத்தில் எதிர்மறை நாயகியாக நடித்தார்.
# சிந்து துலானி

## நடித்துள்ள தமிழ் படங்கள்

- சுள்ளான் 2004
- மன்மதன் 2004
- அலையடிக்குதே 2005
- மஜா - ஒரு பாடல்
- பசுபதி ராசக்காபாளையம் 2007
- பந்தயம் 2008
- முரட்டுக் காளை 2012
# அபிராமி (நடிகை)

**அபிராமி** (**திவ்யா கோபிகுமார்**, பிறப்பு: 26 ஜூலை 1983) இந்திய திரைப்பட நடிகையும், தொலைக்காட்சி தொகுப்பாளினியும் ஆவார். இவர் தமிழ், தெலுங்கு கன்னட மற்றும் மலையாளத் திரைப்படங்களில் நடித்துள்ளார். தமிழ்த் திரைப்படத்துறையில் வானவில் திரைப்படத்தின் மூலமாக அறிமுகம் ஆனார்.
# அபிராமி (நடிகை)

## வாழ்க்கைக் குறிப்பு

இவர், புகழ்பெற்ற மலையாள எழுத்தாளரான பவனனின் பேரனான *ராகுல் பவனன்* என்பவரை, 2009 திசம்பர் 27 அன்று திருமணம் செய்து கொண்டார். இவர்களது திருமணத்திற்கு திரைப்படத்துறையில் இருந்து யாரும் அழைக்கப்படாமல் மிகவும் எளிமையான முறையில் பெங்களூரில் நடந்தது. ஒரே பள்ளியில் படித்த இவர்கள் , பதினைந்து ஆண்டுகளாக காதலித்து வந்தவர்கள் என்பது குறிப்பிடத்தக்கது.
# அபிராமி (நடிகை)

## பங்களிப்புகள்

வானவில், மிடில் கிளாஸ் மாதவன், தோஸ்த், சமுத்திரம், சார்லி சாப்ளின், கார்மேகம், சமஸ்தானம், விருமாண்டி ஆகிய தமிழ் படங்களில் நடித்துள்ளார். மேலும் பன்னிரண்டு இதர மொழித்திரைப்படங்களிலும் நடித்துள்ளார். இவர் புதுயுகம் தொலைக்காட்சியில் ரிஷிமூலம் எனும் தொடரின் தொகுப்பாளராகப் பணியாற்றினார்.
# அபிராமி (நடிகை)

## நடித்த திரைப்படங்கள்

### தமிழ்த் திரைப்படங்கள்

| ஆண்டு | திரைப்படம் | கதாப்பாத்திரம் | குறிப்புகள் |
| --- | --- | --- | --- |
| 2001 | *வானவில்* | பிரியா |  |
| *மிடில் கிளாஸ் மாதவன்* | அபிராமி |  |  |
| *தோஸ்த்* | அனாமிகா |  |  |
| *சமுத்திரம்* | இலட்சுமி |  |  |
| *சார்லி சாப்ளின்* | மைதிலி ராமகிருஷ்ணன் |  |  |
| 2002 | *கார்மேகம்* | அபிராமி |  |
| *சமஸ்தானம்* | ஆயிசா |  |  |
| 2004 | *விருமாண்டி* | அண்ணலட்சுமி |  |
| 2015 | *36 வயதினிலே* | சுசன் |  |
# பார்க்கர் (2013 திரைப்படம்)

**பார்க்கர்** 2013ம் ஆண்டு வெளிவந்த அமெரிக்க குற்ற திகில் திரைப்படமாகும். இப்படத்தை இயக்கியுள்ளவர் 'டெய்லர் ஷாக் ஃபோர்டு'; இவர் ஆல்பங்கள் பல இயக்கியவர், பல படங்களில் பரிமளித்தவர். பார்க்கர் படக்கதை டொனால்டு ஈ வெஸ்லேக் எழுதிய 'ஃப்ளாஷ்ஃபயர்' புதினத்தின் அடிப்படையில் உருவாகியிருக்கிறார். இப்படத்துக்கு இசை - டேவிட் பக்லி, ஒளிப்பதிவு - ஜே. மைக்கேல் மருரா ஸ்டுடியோ.
# பார்க்கர் (2013 திரைப்படம்)

## தமிழில்

'பார்க்கர்' இந்திய மொழிகளிலும் வெளியானது. தமிழில் நந்தன், விஜயராம், ராஜ், வழங்க தமிழ்த்திரை நிறுவனம் வெளியிட்டது. இதுவரை ஜேசன் ஸ்டேதம் நடித்த படங்களிலேயே அதிகமான, மிரட்டலான அதிரடி காட்சிகள் நிறைந்த படமாக உருவாகியிருக்கிறது. இத்திரைப்படத்தை வெளியிட்ட தமிழ்த்திரை நிறுவனம் அடுத்தவதாக ‘பிரபா’ என்ற நேரடி தமிழ்ப்படத்தை தயாரிக்க இயக்குநர் நந்தன் இத்திரைப்படத்தை இயக்குகிறார்.
# பார்க்கர் (2013 திரைப்படம்)

## நடிகர்கள்

- ஜேசன் ஸ்டேதம்
- ஜெனிஃபர் லோபஸ்
# கார்லோஸ் பின்லே

கார்லோஸ் ஜுவான் பின்லே (டிசம்பர் 3, 1833 - ஆகஸ்ட் 20, 1915) மஞ்சள் காய்ச்சல் நோயின் காரணம் (அ) தோற்ற மூலம் பற்றிய ஆய்வில் ஒரு முன்னோடியாக கருதப்படுகிறவர் இவர் ஒரு கியூபா நாட்டை சேர்ந்த மருத்துவர் மற்றும் விஞ்ஞானி ஆவார். மஞ்சள் காய்ச்சல் நோய் கொசு மூலம் ஆரோக்கியமான நபர்களுக்கு பரவுகிறது என்பதை கண்டுபிடித்தவர். அவர் 1886 ஆம் ஆண்டில் இந்த கண்டுபிடிப்பு பரிசோதனை ஆதாரங்களை வெளியிடப்பட்ட போதிலும், அவரது கருத்துக்கள் 20 ஆண்டுகளாக புறக்கணிக்கப்பட்டன.
# ஆல்பா அலை

**ஆல்பா அலை** (*Alpha Wave*) என்பது ஒத்தியங்கு மற்றும் ஒத்திசைவு பண்பு கொண்டு எழும் 8-13 ஹெர்ட்ஸ் அதிர்வெண் வரம்பில் மூளை நரம்பு முடிச்சுக்களில் ஏற்படும் நரம்பியல் ஏற்றத்தாழ்வுகள் ஆகும்.
# ஆல்பா அலை

## வரலாறு

ஆல்பா அலை ஜெர்மன் நாட்டை சேர்ந்த நரம்பியல் வல்லுநர் ஹான்ஸ் பெர்கர் கண்டுபிடித்தார். இவரே பிரபலமான எலக்ட்ரோ எக்ஸ்ரே கொண்டு மூளை அலைகளை பதிவு செய்யும் கருவியை முதன் முதலில் பயன்படுத்தினார். இவர் முதன் முதலில் ஆவணப்படுத்திய அலைகளில் பீட்டா அலைகளும் இருந்தன, ஆனால் அவரது ஆர்வம் ஆல்பா அலைகளை குறித்தே இருந்தது. இவரின் பரிசோதனையின் "ஆல்பா தடை" என்பதை ஒருவர் கண்களை திறக்கும் பொழுது அவரது எண்ண அலைகள் பீட்டாவிற்கும் மூடும் பொழுது ஆல்பாவிற்கும் செல்வதை பார்த்து அதில் அவர் ஆர்வம் கொண்டார். இந்த வேறுபாடே ஆல்பா அலைகளுக்கு "பெர்கர் அலை" என்ற பெயரையும் பெற்றுத்தந்தது.  
ரஷ்யாவைச் சேர்ந்த உடற்செயலியல் மருத்துவர் ப்ரவடிச் நேமின்ச்கி (Pravdich-Neminski) இழைக்கல்வனோமானி அல்லது நாடாகால்வணாமீட்டர்(Signal galvanometer) மூலம் ஒரு நாயின் மூளையின் மின்சமிக்கைகளை படம் எடுத்தார். இது ஹான்ஸ் பெர்கருக்கு உந்துதலை தந்தது, அது போன்ற ஒரு சோதனையின் மூலமே அவர் மனித மூளையின் மின்சமிக்கைகள் இருப்பதை உறுதி செய்தார். அவர் முதலில் மண்டையில் சேதம் அடைந்த நோயாளிகளுக்கு ஊக்கம் அளித்து அவர்களின் மூளையில் மின்சமிக்கைகள் இருப்பதையும் அதன் அளவீடுகளையும் பதிவு செய்தார். பின்னர் அவர் மூளைக்கு ஊக்கம் அளிப்பதை தவிர்த்து மூளையின் இயல்பான மின் சுழற்சிகள் தாள அளவினை அளவிட தொடங்கினார். இவ்வளவு ஒளிர்மையுடன் இருந்த பெர்கர் இது போன்ற பல தரவுகளை துல்லியமாக பதிந்திருந்தாலும் அவர் தனது முடிவை ஐந்து வருடங்களுக்கு பிறகே வெளியிட்டார்.
# தமிழ் இலக்கிய கலைக்களஞ்சியம் (ஆங்கிலம்)

**என்சைக்ளோபீடியா ஒப் தமிழ் லிட்ரிச்சர்** (தமிழ் இலக்கிய கலைக்களஞ்சியம்) என்பது ஆங்கிலத்தில் வெளியிடப்பட்ட தமிழ் இலக்கியம் பற்றிய கலைக்களஞ்சியம் ஆகும். இது 10 தொகுதிகளைக் கொண்டது. இந்தக் கலைக்களஞ்சியத்தை இகோசகா (Shu Hikosaka) மற்றும் யோன் சமுயூல் (John Samuel) ஆகியோர் தொகுத்துள்ளனர். இதனை ஆசியவியல் நிறுவனம் 1990 ஆம் ஆண்டு வெளியிட்டது.
# ஹான்ஸ் பெர்கர்

**ஹான்ஸ் பெர்கர்** (, 21 மே 1873 - 1 ஜூன் 1941) ஜெர்மனியை சேர்ந்த நரம்பியல் வல்லுநரான இவர் 1924 ல் எலக்ட்ரோ என்செபலோகிராபி "மூளை அலைகளைப் பதிவு செய்யும் முறை"யைக் கண்டுபிடித்தார் .  
ஆல்பா அலைச்சீரைக் கண்டறிந்த இவரது பெயரால் அந்த அலை "பெர்கர் அலை" என அழைக்கப்படுகிறது.
# அரசினர் கீழ்த்-திசைச் சுவடிகள் நூலகத் தமிழ்ச் சுவடிகள் விளக்க அட்டவணை

**அரசினர் கீழ்த்-திசைச் சுவடிகள் நூலகத் தமிழ்ச் சுவடிகள் விளக்க அட்டவணை** என்பது பல தொகுதிகளைக் கொண்ட ஒரு தமிழ்ச் சுவடிகள் விபர அட்டவணை ஆகும். இவை 1990 களில் அரசினர் கீழ்த்திசைச் சுவடிகள் நூலகத்தால் வெளியிடப்பட்டன. கலிபோர்னியா பல்கலைக்கழகத்தில் இருந்த இதன் பிரதிகள் கூகிள் நிறுவனத்தால் எண்ணிமப்படுத்தப்பட்டுள்ளன.
# புனித அன்னை மரியா பெருங்கோவில் (பெங்களூரு)

**புனித அன்னை மரியா பெருங்கோவில்** (*St. Mary's Basilica*) என்பது உரோமன் கத்தோலிக்க பெங்களூரு உயர் மறைமாவட்டம், பெங்களூரின் சிவாஜி நகரில் அமைந்துள்ள புகழ்பெற்ற வழிபாட்டிடம் ஆகும். இக்கோவில் பெங்களூரிலேயே மிகப் பழமையான கத்தோலிக்க ஆலயம் ஆகும். மேலும், கர்நாடகா மாநிலத்தில் உள்ள ஒரே இணைப் பெருங்கோவில் (minor basilica) இதுவே.  
ஒவ்வோர் ஆண்டும் செப்டம்பர் மாதம் இக்கோவிலில் நிகழ்கின்ற திருவிழா மிகச் சிறப்பானதாகும். அவ்விழாவில் கிறித்தவர்களும் பிற சமயத்தவரும் பெரும் எண்ணிக்கையில் கலந்துகொள்கின்றனர்.
# புனித அன்னை மரியா பெருங்கோவில் (பெங்களூரு)

## கோவில் வரலாறு

17ஆம் நூற்றாண்டில் மைசூர் இராச்சியத்தின் தலைநகராயிருந்த ஸ்ரீரங்கப்பட்டணத்தில் முதன்முறையாக கிறித்தவம் 1648இல் அறிமுகமானது. அப்போது பெங்களூரு ஒரு சிறு ஊராகவே இருந்தது. மைசூர் மறைபரப்புத் தளத்தின் பகுதியாக விளங்கிய பெங்களூரில் கிறித்தவம் படிப்படியாக வேரூன்றியது. முதலில் மலபார் மறைத்தளத்தைச் சார்ந்த இத்தாலிய இயேசு சபையினர் அப்பகுதியில் கிறித்தவத்தைப் பரப்பினர். அதன் பின் பிரஞ்சு இயேசு சபையினர் மதுரை மற்றும் கர்நாடக மறைத்தளத்திலிருந்து வந்து 18ஆம் நூற்றாண்டில் கிறித்தவத்தைப் பரப்பினர்.  
தொடக்கத்தில் செஞ்சி பகுதியிலிருந்து பெங்களூரில் குடியேறிய கத்தோலிக்க மக்கள் ஒரு சிறு கூரைக் கோவில் கட்டி அங்கு வழிபட்டனர். ஆனால் ஐதர் அலி ஆட்சியிலும் அதன் பிறகு திப்பு சுல்தான் ஆட்சியிலும் (1782-1799) கிறித்தவர்கள் மிகக் கொடுமையாகத் துன்புறுத்தப்பட்டார்கள். பல கிறித்தவக் கோவில்கள் தரைமட்டமாக்கப்பட்டன. கிறித்தவர்கள் தம் உயிரைக் காப்பாற்றிக்கொள்ள தப்பியோட வேண்டியதாயிற்று.  
1799இல் பிரித்தானியர் ஸ்ரீரங்கப்பட்டணத்தைக் கைப்பற்றி, திப்பு சுல்தானை முறியடித்த பிறகு கிறித்தவ மறைப்பணியாளர்கள் மீண்டும் மைசூர் மறைத்தளத்தில் பணிபுரிய வழிபிறந்தது. பாரிசு வெளிநாட்டு மறைப்பணியாளர்கள் (Missions Etrangères de Paris) அங்கு மீண்டும் பணிபுரிய வந்தனர். அக்குழுவைச் சார்ந்த ஷான்-அந்துவான் துபுவா (Jean-Antoine Dubois) என்பவர் சோமனஹல்லி, கமனஹல்லி, பேகூர், குஞ்சம், பலஹல்லி, தோரனஹல்லி போன்ற பகுதிகளில் கத்தோலிக்க குடும்பங்களைச் சந்தித்து அவர்களின் ஆன்ம தேவைகளைக் கவனித்தார்.  
தமிழ்க் கத்தோலிக்க குடும்பங்கள் குடியேறி விவசாயம் செய்த பகுதி "பிலி அக்கி பள்ளி" (பிறகு "பிளாக் பள்ளி") என்று அழைக்கப்பட்டது. அங்கு துபுவா அடிகள் கூலையால் வேய்ந்த ஒரு சிறு கோவிலை 1803இல் கட்டினார்.  
அக்கோவிலில் அவர் திருப்பலி நிறைவேற்றினர். அக்கோவிலின் பெயர் "காணிக்கை மாதா கோவில்" என்பதாகும். 1813இல் அக்கோவில் சிறிதே விரிவாக்கப்பட்டு, "சுத்திகர மாதா கோவில்" என்று பெயர் பெற்றது. அப்பழைய கோவில் கட்டப்பட்ட ஆண்டு ஒரு கல்லில் பதிக்கப்பட்டது. துபுவா அடிகள் அக்கோவிலின் அருகே குருக்கள் இல்லம் ஒன்றையும் கட்டினார்.  
அவருக்குப் பின் பணிப்பொறுப்பை ஏற்றவர் அருள்திரு அந்திரேயாஸ் என்பவர். அவர் புதுச்சேரியைச் சார்ந்த தமிழ்க் குரு. அவர் கோவிலை விரிவுபடுத்தி சிலுவை வடிவில் கட்டினார். ஆனால் பெங்களூரில் 1832இல் நிகழ்ந்த கலவரத்தின்போது கோவில் கட்டடம் அழிந்தது. அங்கு மறைப்பணி செய்த போஷத்தோன் அடிகள் அதிசயமாக உயிர்தப்பினார். அந்த இடத்தில்தான் இன்று புனித அன்னை மரியா பெருங்கோவில் எழுந்துள்ளது.  
சில ஆண்டுகளுக்குப் பின் பெங்களூரில் கொள்ளை நோய் ஏற்பட்டது. மக்கள் அன்னை மரியாவிடம் வேண்டிக் கொண்டவர். மக்களுக்கு நலமளித்த அன்னையை "ஆரோக்கிய அன்னை" என்ற பெயராலும் மக்கள் அழைத்தனர்.
# புனித அன்னை மரியா பெருங்கோவில் (பெங்களூரு)

## இன்றைய கோவில்

இன்று கோத்திக் கலைப்பாணியில் எழுந்துயர்ந்து நிற்கின்ற அன்னை மரியா கோவில் 1875-1882 காலகட்டத்தில் கட்டப்பட்டது. அதைக் கட்டியவர் அருள்திரு எல். இ. க்ளைனர் (*Rev. L. E. Kleiner*) என்பவர் ஆவர். அவர் பின்னர் மைசூரின் ஆயராக நியமனம் பெற்றார்.  
புதிய கோவில் 1882, செப்டம்பர் மாதம் 8ஆம் நாள் ஆயர் யோவான்னஸ் மரியா கோவாது என்பவரால் அர்ச்சிக்கப்பட்டு அர்ப்பணிக்கப்பட்டது. அந்நிகழ்ச்சி 35 குருக்கள் மற்றும் 4000 கத்தோலிக்க மக்கள் முன்னிலையில் நடந்தது.  
இன்று பெங்களூரில் உள்ள அனைத்து கத்தோலிக்க கோவில்களுக்கும் தாய்க் கோவிலாக அமைந்தது அன்னை மரியா கோவிலே என்பது குறிப்பிடத்தக்கது.
# புனித அன்னை மரியா பெருங்கோவில் (பெங்களூரு)

## பெருங்கோவில் நிலைக்கு உயர்த்தப்படல்

இக்கோவிலின் வரலாற்று முக்கியத்துவத்தைக் கருதி திருத்தந்தை ஆறாம் பவுல் இக்கோவிலை 1973, செப்டம்பர் 26ஆம் நாள் "இணைப் பெருங்கோவில்" (minor basilica) நிலைக்கு உயர்த்தினார். 1974, சனவரி 26ஆம் நாள் அந்த அறிக்கை வெளியிடப்பட்டு, கொண்டாட்டம் நிகழ்ந்தது.
# புனித அன்னை மரியா பெருங்கோவில் (பெங்களூரு)

## கோவில் கட்டடக் கூறுகளும் கலைப் பாணியும்

கோவில் கட்டுவதற்கு ஆன மொத்தச் செலவு அக்காலக் கணிப்புப்படி சுமார் ரூபா 30,000. கோவிலை வடிவமைத்தவர் ஒரு பிரஞ்சு கட்டடக் கலைஞர். கோவிலின் நீளம் 172 அடி, அகலம் 50 அடி. கோவிலின் முகப்புக் கோபுரத்தின் உயரம் 160 அடி.  
அண்மையில் இக்கோவிலின் பங்குத் தந்தையாகப் பணியாற்றிய அருள்திரு செபமாலை (*Rev. T. Jabamalai*) என்பவரின் பணிக்காலத்தில் புதியதொரு பெருங்கூடம் கோவிலின் அருகே கட்டப்பட்டது. கோவிலுக்கு உள்ளே சென்று அன்னை மரியாவுக்கு வணக்கம் செலுத்திய மக்களின் கூட்டம் நாளுக்கு நாள் அதிகரித்ததால் அன்னை மரியாவின் திருவுருவம் கோவிலிலிருந்து அகற்றப்பட்டு புதிதாகக் கட்டப்பட்ட கூடத்தில் ஓர் பீடத்தின்மீது வைக்கப்பட்டது. அன்னை மரியாவின் கையில் குழந்தை இயேசு உள்ளார். 6 அடி உயரம் கொண்ட அச்சிலையின் முன் வேண்டுதல் நிகழ்த்த மக்கள் பெருமளவில் கூடுகின்றனர். ஒவ்வொரு நாளும் அன்னை மரியாவின் சிலைக்கு அழகிய சேலை அணிவிக்கப்படுகிறது.  
கோவிலுக்கு உள்ளே அன்னை மரியா சிலை இருந்த இடத்தில் குழந்தை இயேசு திருச்சிலை வைக்கப்பட்டது. 2004இல் கோவிலின் தலைமைப் பீடம் புதுப்பிக்கப்பட்டு அழகூட்டப்பட்டது. பீடத்தின்மீது புதிய நற்கருணைப் பேழையும் வைக்கப்பட்டது. இப்பணிகளைச் செய்தவர் அப்போது பங்குத்தந்தையாகவும் மறைமாவட்ட முதன்மைக் குருவாகவும் பணியாற்றிய அருள்திரு செபமாலை ஆவார். மேலும் அவர் 2005-2007 ஆண்டுகளில் கோவிலை முழுமையாகப் புதுப்பித்தார். இவ்வாறு புதுப்பித்து அழகுபெற்ற கோவிலை மறைமாவட்டப் பேராயர் பெர்னார்து மோறாஸ் 2006, ஆகத்து 29ஆம் நாள் அர்ச்சித்தார்.
# புனித அன்னை மரியா பெருங்கோவில் (பெங்களூரு)

## 125ஆம் ஆண்டுக் கொண்டாட்டம்

இக்கோவில் கட்டப்பட்டு அர்ப்பணிக்கப்பட்ட 1882ஆம் ஆண்டின் 125ஆம் நினைவு 2007இல் சிறப்பாகக் கொண்டாடப்பட்டது. அதே ஆண்டு சூன் மாதத்தில் கோவிலின் பங்கு நிர்வாகமும் திருத்தல நிர்வாகமும் தனித்தனியே பிரிக்கப்பட்டன. பங்குத் தந்தையாக அருள்திரு ஏ.எஸ். அந்தோனிசாமி, திருத்தல அதிபராக அருள்திரு எல். அருளப்பா ஆகியோர் நியமிக்கப்பெற்றனர்.  
2008, செப்டம்பர் 8ஆம் நாள், கோவில் திருவிழாவின்போது புனித அன்னை மரியா கோவில் "மறைமாவட்ட திருத்தலம்" என்ற நிலைக்கு உயர்த்தப்பட்டது.  
ஒரு தனிப் பங்காக மாறிய பின் அன்னை மரியா கோவில் வேறு பல பங்குத் தளங்களை ஈன்றெடுத்தது. பெங்களூரு மறைமாவட்டக் கோவிலான புனித பிரான்சிசு சவேரியார் கோவில் (1851), புனித யோசேப்பு கோவில் (1867), அசோக் நகரில் அமைந்துள்ள இயேசுவின் தூய இதயக் கோவில் (1867).  
கோத்திக் பாணியில் கட்டப்பட்ட இக்கோவிலுக்கு வளைவுகள், அலங்காரப் பதிகைகள், கண்ணாடிப் பதிகைகள் கொண்ட சாளரங்கள் போன்றவை அழகூட்டுகின்றன. இக்கோவிலில் அமைந்துள்ள தூண்கள் தொகுப்புகளும் குறிப்பிடத்தக்கவை. மேலும் இக்கோவிலின் கோபுரங்கள் பிரமாண்டமாக எழுந்து நிற்கின்றன.  
கண்ணாடிப் பதிகைச் சாளரங்கள் இரண்டாம் உலகப் போரின் போது அகற்றப்பட்டன. பின்னர் 1948இல் மீண்டும் பொருத்தப்பட்டன.
# புனித அன்னை மரியா பெருங்கோவில் (பெங்களூரு)

## கோவில் திருவிழா

இக்கோவிலின் ஆண்டுத் திருவிழா அன்னை மரியாவின் பிறந்த நாள் விழாவான செப்டம்பர் 8ஆம் நாள் கொண்டாடப்படுகிறது. ஆகத்து 29ஆம் நாள் ஆடம்பர கொடியேற்றத்தோடு நவநாள் பக்திமுயற்சி தொடங்கி செப்டம்பர் 7ஆம் நாள் வரை நீடிக்கும். பத்தாம் நாளான செப்டம்பர் 8 பெரிய திருவிழாவாகக் கொண்டாடப்படும். திருவிழாவின் ஒவ்வொரு நாளும் கொடியேற்றம் நிகழ்த்துவது இக்கோவிலுக்கே சிறப்பான ஓர் அம்சம்.  
பத்தாம் திருவிழாவன்று நிகழும் தேரோட்டம் சிறப்பானது. அப்போது தேரில் அன்னை மரியாவின் திருவுருவம் சிவாஜி நகரின் தெருக்கள் வழியாகக் கொண்டுசெல்லப்படும். அச்சிலை வழக்கமாக கோவில் நுழைவாயில் அருகே இருக்கும். 1832இல் நடந்த கலவரத்தின் போது சிலர் கோவிலுக்குத் தீவைத்த வேளையில் இச்சுருபம் மட்டும் அதிசயமாகத் தப்பியது. பின்னர் அச்சிலையை அங்கிருந்து அகற்றி சிறப்பான பீடத்தில் வைக்க முயன்றபோது அச்சிலை நகர மறுத்துவிட்டதாக வரலாறு. எனவே இன்றுவரை அன்னை மரியாவின் அச்சிலை கோவில் நுழைவாயில் அருகேயே உள்ளது. கோவில் திருவிழா நிகழ்ச்சிகளிலும் தேரோட்ட நிகழ்ச்சியிலும் மக்கள் பக்தியோடு பங்கேற்பர். திருவிழா நாட்களில் மக்கள் காவி உடை அணிந்து வருவது வழக்கமாக உள்ளது.  
திருப்பலி பல மொழிகளில் நடைபெறும். ஏழை எளியோரின் திருமணங்கள் நடத்திவைக்கப்படும். மேலும் திருமண ஐம்பதாம் ஆண்டு விழா நடப்பதும் உண்டு.
# புனித அன்னை மரியா பெருங்கோவில் (பெங்களூரு)

## திருப்பலி நிகழும் நாள்களும் நேரங்களும்

| வார நாட்கள் | சனிக் கிழமை | ஞாயிற்றுக் கிழமை |  |
| --- | --- | --- | --- |
| 06:00 ஆங்கிலம்  
06:45 தமிழ்  
11:00 தமிழ்  
18:30 திங்கள், செவ்வாய், வெள்ளி: தமிழ்  
18:30 புதன்: கன்னடம்  
18:30 வியாழன்: ஆங்கிலம்  
- மாதத்தின் முதல் செவ்வாய்: 18:00 மணிக்கு  
நோவா தெருவில் புனித அந்தோனியார் சிற்றாலயத்தில் திருப்பலி.  
- ஒவ்வொரு நாளும்: 15:00 மணிக்கு அன்னை மரியா கோவிலில்  
இறை இரக்க செபமாலை. | 06:00 ஆங்கிலம்  
06:45 தமிழ்  
09:00 கன்னடம்  
10:00 ஆங்கிலம்  
11:00 நற்கருணை பவனி - ஆசீர்வாதம்  
11:30 தமிழ்  
17:45 நவநாள் - திருப்பலி: தமிழ்  
- மாதத்தின் முதல் சனி: 20:00 மணி தொடங்கி, ஞாயிறு அதிகாலை 5:00 மணி வரை  
திருவிழிப்பு வேண்டல்: தமிழ்.  
- மாதத்தின் மூன்றாம் சனி: திருவிழிப்பு வேண்டல்: ஆங்கிலம். | 06:00 ஆங்கிலம்  
07:00 தமிழ்  
08:00 தமிழ்  
08:30 தமிழ் (புனித அன்னா கன்னியர் மடம்)  
09:15 கன்னடம்  
10:30 மாதத்தின் முதல் மற்றும் மூன்றாம் ஞாயிறு: திருமுழுக்கு  
11:00 தமிழ்  
18:00 ஆங்கிலம் | } |
# சிதம்பரம் நடராசர் கோயில்

**நடராசர் கோயில்** (*Nataraja Temple, Chidambaram*) அப்பர், சுந்தரர், சம்பந்தர், மாணிக்கவாசகர் ஆகிய சமயக் குரவர் நால்வராலும் தேவாரப் பாடல் பெற்ற தலங்களில் காவேரி வடகரை சிவத்தலங்கள் சோழ நாடு காவிரி வடகரைத் தலங்களில் ஒன்றாகும். இத்தலம் அனைத்துத் திருமுறைகளிலும் பாடப்பெற்ற தலம் எனும் பெருமையைக் கொண்டது. இத்தலம் **சிதம்பரம் தில்லை நடராஜர் கோயில்** என்றும் **சிதம்பரம் தில்லை கூத்தன் கோயில்** என்றும் **சிதம்பரக் கோயில்** என்றும் அழைக்கப்படுகிறது. இத்தலம் சைவ இலக்கியங்களில் **கோயில்** என்ற பெயராலேயே அழைக்கப்பெறுகிறது. திருமுறைகள் பாடுவதற்கு முன்பும், பின்னும், சிவவழிபாடு செய்வதற்கு முன்பும், பின்னும் சைவர்கள் சொல்லும் **திருச்சிற்றம்பலம்** எனும் சொல் இந்த தலத்தையே குறிக்கும். அத்துடன் *பூலோக கைலாசம்* என்றும் *கைலாயம்* என்றும் அறியப்பெறுகிறது. இத்தலத்தை தரிசனம் செய்தால் முக்தி என்பது சைவர்களின் நம்பிக்கையாகும். இத்தலம் தமிழ்நாட்டில் கடலூர் மாவட்டத்திலுள்ள சிதம்பரம் என்னும் நகரில் அமைந்துள்ளது.
# சிதம்பரம் நடராசர் கோயில்

## தல வரலாறு

'கோயில்' என்று பொதுவாக வழங்கினாலே சைவத்தில் சிதம்பரம் நடராசப் பெருமானின் கோயிலைத்தான் குறிக்கும். ஊர்ப்பெயர் தில்லை; கோயிலின் பெயர் சிதம்பரம், இன்று ஊர்ப்பெயர் வழக்கில் மறைந்து, கோயிலின் பெயரே ஊர்ப் பெயராக வழங்கி வருகிறது.  
தில்லை மரங்கள் அடர்ந்த காடாக இருந்தமையால் தில்லைவனம் என்று பெயர் பெற்றது. (இம்மரங்கள் தற்போது சிதம்பரத்தில் இல்லை; ஆனால் இதற்கு அண்மையிலுள்ள பிச்சாவரத்திற்குப் பக்கத்தில் உப்பங்கழியின் கரைகளில் காணப்படுகின்றன.)  
இக்கோயிலுள் 'திருமூலட்டானம்' என்னும் தனிக்கோயில் ஒன்றுள்ளது. அர்த்தசாம வழிபாடு முடிந்தபின் எல்லாக் கோயில்களிலும் உள்ள சிவகலைகள் அனைத்தும் இந்த மூலத்தான லிங்கத்தில் ஒடுங்குவதாக ஐதீகம்.  
சிற்றம்பலம் உள்ளே செல்வதற்கு ஐந்துபடிகள் - பஞ்சாக்கரப்படிகள் உள்ளன; இப்படிகளின் இரு புறமும் யானை உருவங்கள் உள்ளன. பதினான்கு சாஸ்திரங்களில் ஒன்றை இப்படியில் வைத்தபோது, இப்படிகளிலுள்ள யானைகளில் ஒன்று தன் தும்பிக்கையால் அந்நூலையெடுத்து நடராசப்பெருமான் திருவடியில் வைத்தமையால் அந்நூல் 'திருக்களிற்றுப்டியார்' என்ற பெயர் பெற்றது.  
இத்தலத்தில் நடனமாடும் சிவபெருமானை ஆடலரசர், கனகசபைநாதர் போன்ற பெயர்களால் அழைக்கப்பட்டாலும் நந்தனார் நாயனார் தான் நடனமாடும் நிலையை வைத்தே **நடராசர்** என்ற பெயர் வைத்தார் பின்பு அப்பெயரே அனைவராலும் அழைக்கப்படும் பெயராக மாறியது.  
இத்தலத்தின் மூலவர் : திருமூலநாதர், (தூய தமிழில் : பொன்னம்பலநாதா்)
உற்சவர் : நடராசர் (வடமொழியில் : **கனகசபைநாதா்**)
அம்மன்/அம்மை : உமையாம்பிகை, (வட மொழியில் : **சிவகாமசுந்தரி**) இத்தலத்தின் தலவிருட்சமாக தில்லை மரமும், தீர்த்தமாக சிவகங்கை, பரமானந்த கூபம், வியாக்கிரபாத தீர்த்தம், அனந்த தீர்த்தம், நாகச்சேரி, பிரம தீர்த்தம், சிவப்பிரியை, புலிமேடு, குய்ய தீர்த்தம், திருப்பாற்கடல் தீர்த்தங்களும் உள்ளன. இத்தலமானது பஞ்சபூதத் தலங்களில் ஒன்றான ஆகாயத் தலமாகும். இத்தலம் திருநீலகண்ட நாயனார் அவதாரத் தலம் எனவும் கூறப்படுகின்றது.  
சிதம்பரம் திருமூலராலும், பதஞ்சலி மற்றும் வியாக்கியபாதர் எனும் முனிவர்களாலும் வணங்கப்பட்டுள்ளது. 275 பாடல் பெற்ற சிவத்தலங்களில் முதல் முக்கிய இடம் வகிக்கும் தலம் இதுவே ஆகும். திருவாசகத் திருத்தலங்களில் ஒன்றாகும். அவ்வாறே திருவிசைப்பா திருப்பல்லாண்டு திருத்தலங்களில் ஒன்றாகும். இத்தலம் பன்னிரண்டு திருமுறைகள் அனைத்திலும் பாடப்பட்டுள்ள தலமெனும் பெருமையைக் கொண்டதாகும்.
# சிதம்பரம் நடராசர் கோயில்

## கோயிலின் வரலாறு

இக்கோயில் சோழர், பல்லவர், விஜய நகர அரசுகளாலே புனரமைக்கப்பட்டு வந்துள்ளதோடு, இவ்வரசுகளிடமிருந்து இக்கோயிலுக்கு மானியங்களும் வழங்கப்பட்டுள்ளன.
# சிதம்பரம் நடராசர் கோயில்

## சொல்லிலக்கணம்

தில்லை - தில்லை மரங்கள் இருந்த காட்டுப் பகுதி.  
கோயில் - கோ என்றால் அரசன் அல்லது கடவுள். இல் என்றால் இருப்பிடம். இதுவே சிவபெருமானின் இருப்பிடம் என்பதைக் குறிக்கும் விதமாக சைவர்கள் இத்தலத்தை கோயில் என்றே அழைத்தனர்.
# சிதம்பரம் நடராசர் கோயில்

## சொல்லிலக்கணம்

### பெரும்பற்றப்புலியூர்

சிதம்பரத்துக்குப் பெரும்பற்றப்புலியூர் என்று பெயர். புலிக்கால் முனிவராகிய வியாக்கிரபாதர் பூஜை செய்ததால் அதற்குப் புலியூர் என்று பெயர். அந்தக் கோயிலுக்குச் சிதம்பரம் என்று பெயர். “சித்தம் - இதயம்”, “அம்பரம் - ஆகாசம்”. சித்தம் + அம்பரம் - சிதம்பரம். என்ற பெயரே காலப்போக்கில் அந்த ஊர் பெயர் மறைந்து கோயில் பெயரே ஊரின் பெயராக சிதம்பரம் என்று மாறிவிட்டது.
மேலும் சித்தம்பரம் கோயில் ஆனது இதயஸ்தலமாக இவ்வூலகிற்கே இவ்விடத்தில் இருந்து விளங்குவதாகவும் கருதப்படுகிறது.
# சிதம்பரம் நடராசர் கோயில்

## சொல்லிலக்கணம்

### திருச்சிற்றம்பலம்

சிறு + அம்பலம் = சிற்றம்பலம். அம்பலம் என்றால் மேடை, இடம், பலர் கூடும் இடம் என்றுப் பொருள். இந்த அம்பலத்தின் மீது இறைவன் திருக்கூத்தாடாவதால் இது திருச்சிற்றம்பலம் என்று அழைக்கப்படுகிறது. இப்பெயரே பின்னாளில் சித்தம்பலம் என்று மருவி பின்னர் சித்தம்பரம் என்றாகி பின்னர் சிதம்பரம் என்றுச் சிதைந்துள்ளது.
# சிதம்பரம் நடராசர் கோயில்

## சொல்லிலக்கணம்

### பொன்னம்பலம்

இங்கு நடராஜர் ஆடும் சிற்றம்பலத்துக்கு மற்றொரு பெயரே பொன்னம்பலமாகும் இது கனகசபை என்றும் அழைக்கப்படுகிறது. இந்த சபைக்கு, முதலாம் பராந்தகன் சோழ மன்னன் பொற்கூரை வேய்தான் என்றுத் திருவாலங்காட்டு செப்பேடுகள் குறிப்பிடுகின்றன. அதனால் இந்தச் சபை **பொன்னம்பலம்** என அழைக்கப்படுகிறது; வடமொழியில் **கனகசபை** எனக் கூறப்படுகிறது.
# சிதம்பரம் நடராசர் கோயில்

## சொல்லிலக்கணம்

### பேரம்பலம்

"பேரம்பலம்" இது தேவசபை எனப்படும். மணவில் கூத்தனான காளிங்கராயன் விக்கிரமசோழன் காலதில் இச்சபையைச் செம்பினால் வேய்ந்தான் என்று தில்லைக்கோயில் பாடலால் அறிவதோடு, பின்பு இப்பேரம்பலத்திற்கு பொன் வேய்ந்தவன் மூன்றாங்குலோத்துங்கச் சோழன் ஆவான்.
# சிதம்பரம் நடராசர் கோயில்

## சொல்லிலக்கணம்

### நிருத்த சபை

"நிருத்த சபை" ஊர்த்தவ தாண்டவம் செய்தருளிய இடம்.
# சிதம்பரம் நடராசர் கோயில்

## சொல்லிலக்கணம்

### இராச சபை

"இராச சபை" இஃது ஆயிரக்கால் மண்டபமாகும். சோழ மன்னர் மரபில் முடிசூடப் பெறுபவர்களுக்கு இம்மண்டபத்தில் முடிசூட்டு விழா நடைபெற்று வந்தன.
# சிதம்பரம் நடராசர் கோயில்

## சொல்லிலக்கணம்

### ஆனந்த தாண்டவம்

- **ஆடல் கடவுள்** என்று அழைக்கப்படும் நடராஜர் ஒரே இடத்தில் இல்லாமல் ஆடிக்கொண்டே இருக்கிறார்.
- 1) வலது புற மேல் கையில் உடுக்கையை கொண்டிருப்பது இந்த உலகம் ஒலியின் மூலம் துவங்கியது என்பதைக் குறிப்பதாக நம்பப்படுகிறது. இன்றைய அறிவியல் அறிஞர்கள் இதை தான் *பெரு வெடிப்புக் கொள்கை* (BIG BANG THEORY) என்று அழைக்கின்றனர்.
- 2) இடது புற மேல் கையில் உள்ள நெருப்பு எந்நேரமும் அழித்து விடுவேன் என்ற எச்சரிக்கையை கொடுக்கின்றது.
- 3) வலது புற கீழ் கையில் காப்பாற்றுவதை குறிப்பதை போன்று, பயப்படாதே நான் இருக்கிறேன் என்று கூறுகின்றது.
- 4) இடது புற கீழ் கையால், உயர்த்தி இருக்கும் காலைக் காட்டி, தன்னிடம் அடைக்கலம் புகுவோருக்கும், தன்னை வணங்கும் பக்தர்களுக்கான இடம் என்பதை உணர்த்துகிறது.
- 5) இந்த நடனத்தில் ஆக்கல், அழித்தல், காத்தல் என்ற அணுவின் இயற்பியல் விதியின் அனைத்து செயல்களோடும் ஒத்துப்போகின்றது. ஜெனிவாவில் உள்ள உலகின் மிகப்பெரிய அணு ஆராய்ச்சி அமைப்பான செர்ன் (CERN) என்ற இடத்தில் இந்த நடராஜர் சிலை வைக்கப்பட்டுள்ளது.
# சிதம்பரம் நடராசர் கோயில்

## கோயில் அமைப்பு

### வடிவமைப்பு

மனிதரின் உடம்பும் கோயில் என்பதனை விளக்கும் வகையில் சிதம்பரம் நடராசர் கோயில் அமைந்துள்ளது. மனித உடலானது அன்னமயம், பிராணமயம், மனோமயம், விஞ்ஞானமயம், ஆனந்தமயம் என்னும் ஐந்து சுற்றுக்களைக் (கோசங்கள் என்னும் Layers) கொண்டது. அதற்கு ஈடாக சிதம்பரம் நடராசர் கோவிலில் ஐந்து திருச்சுற்றுகள் என்னும் பிரகாரங்கள் உள்ளன. மனிதருக்கு இதயம் இடப்புறம் அமைந்திருக்கிறது. அதேபோல அக்கோயிலில் மூலவர் இருக்கும் கருவறை கோயிலின் நடுப்புள்ளியில் இல்லை. இடதுபுறமாகச் சற்று நகர்ந்து இருக்கிறது. ஒரு மனிதர் ஒரு நாளைக்கு 21,600 முறை நுரையிரல் உதவியால் மூச்சுவிடுகிறார். கோயிலின் இதயம்போல அமைந்திருக்கும் கருவறையின் மீதுள்ள கூரை 21600 ஓடுகளால் வேயப்பட்டு இருக்கிறது. மனிதருக்குள் 72000 நாடிகள் ஓடுகின்றன. அதேபோல அக்கூரையில் 72000 ஆணிகள் அறையப்பட்டு உள்ளன. இதயத்தின் துடிப்பே நடராசரின் நடனமாக உருவகிக்கப்பட்டு இருக்கிறது.
# சிதம்பரம் நடராசர் கோயில்

## கோயில் அமைப்பு

### கோபுரங்கள்

இக்கோவிலில் நான்கு ராஜகோபுரங்கள் உள்ளன. இவை ஏழு நிலைகளைக் கொண்டவையாகும். கோபுரத்தின் அடிப்பகுதி 90 அடி நீளமும், 60 அடி அகலமும் கொண்டதாகவும், 135 அடி உயரம் உடையதாகவும் அமைந்துள்ளது. இக்கோபுரத்தின் வாசல் 40 அடி உயரம் உடையவையாகும்.  
இக்கோவிலின் கிழக்கு கோபுரத்தில் 108 சிவதாண்டவங்களுக்குகாணச் சிற்பங்கள் காணப்படுகின்றன.
# சிதம்பரம் நடராசர் கோயில்

## கோயில் அமைப்பு

### கோபுரங்கள் மண்டபங்கள்

சிதம்பரம் நடராஜர் கோவிலின் இராஜ கோபுரம் விஜயநகர மன்னர் கிருஷ்ணதேவராயரால் கட்டப்பட்டது. கலைநயமிக்க சிற்பங்கள் நிறைந்த ஆயிரங்கால் மண்டபம் விஜயநகர பேரரசின் தஞ்சை நாயக்க மன்னர்கள் அமைத்தார்கள்.
# சிதம்பரம் நடராசர் கோயில்

## கோயில் அமைப்பு

### சந்நிதிகள்

#### விநாயகர் சந்நிதிகள்

முக்குறுணி விநாயகர், திருமுறை காட்டிய விநாயகர், பொல்லாப் பிள்ளையார், வல்லப கணபதி, மோகன கணபதி, கற்பக விநாயகர், நர்த்தன விநாயகர், திருமூல விநாயகர் என பல்வேறு விநாயகர் சந்நிதிகள் இக் கோயிலில் அமைந்துள்ளன.  
சிதம்பரம் கோவிலுக்குள் திருமுறைகள் இருப்பதை இங்குள்ள பொல்லாப் பிள்ளையாரே கூறினார் என தொன்மமொன்று உள்ளது.  
நவகிரக சந்நிதிகள்  
பதஞ்சலி சன்னதி -  
கம்பத்து இளையனார் சந்நதி -
# சிதம்பரம் நடராசர் கோயில்

## கோயில் அமைப்பு

### கோவில்கள்

சிதம்பரம் நடராசர் கோவிலில், கோவிலுக்குள் பல்வேறு கோயில்கள் அமைந்திருக்கின்றன.  
சிவகாமசுந்தரி அம்மன் கோவில் - மூன்றாவது பிரகாரத்தில் வடக்குப் பகுதியில் சிவகாமசுந்தரி அம்மன் கோவில் அமைந்துள்ளது. இந்த சன்னதி அருகே யமன் மற்றும் சித்திரகுப்தனுக்கு சிலைகள் அமைந்துள்ளன.  
கோவிந்தராஜபெருமாள் கோவில் - நடராசன் சந்நிதிக்கு நேரெதிரே அமைந்துள்ளது  
பாண்டிய நாயகர் கோவில் - சிவகாம சுந்தரி கோவிலின் வடக்கே, பாண்டிய நாயகர் கோவில் அமைந்துள்ளது. இது முருகன் கோவிலாகும். இக்கோவிலில் ஆறுமுகம் கொண்ட முருகன், வள்ளி மற்றும் தேவசேனாவுடன் உள்ளார்.  
நவலிங்க கோவில் - நவகிரகங்களால் வழிபடப்பட்ட இலிங்கங்கள் உள்ள கோவிலாகும்.
# சிதம்பரம் நடராசர் கோயில்

## கோயில் அமைப்பு

### சபைகள்

சித்தசபை, கனகசபை, நடனசபை, தேவசபை, ராஜசபை ஆகிய ஐந்து சபைகள் சிதம்பரம் நடராஜர் கோயிலில் அமைந்துள்ளன. பேரம்பலம் என்பது தேவசபை என்றும், நிருத்த சபை என்பது நடனசபை என்றும், கனகசபை என்பது பொன்னம்பலம் எனவும் அறியப்பெறுகிறது.
# சிதம்பரம் நடராசர் கோயில்

## கோயில் அமைப்பு

### சபைகள்

#### கனகசபை

பொன்னம்பலத்தில் 28 தூண்கள் உள்ளன, இவை 28 ஆகமங்களையும், சிவனை வழிபடும் 28 வழிகளையும் குறிக்கின்றன, இந்த 28 தூண்களும் 64 + 64 மேற் பலகைகளை கொண்டுள்ளது, இது 64 ஆயகலைகளை குறிக்கின்றது, இதன் குறுக்கில் செல்லும் பல பலகைகள், மனித உடலில் ஓடும் பல ரத்த நாளங்களை குறிக்கின்றது.  
பொன்னம்பலம்" சற்று இடது புறமாக அமைக்கப்பட்டுள்ளது, இது நம் உடலில் இதயத்தை குறிப்பதாகும்.இந்த இடத்தை அடைய ஐந்து படிகளை ஏற வேண்டும், இந்த படிகளை "பஞ்சாட்சர படி" என்று அழைக்கப்படுகின்றது, அதாவது "சி,வா,ய,ந,ம" என்ற ஐந்து எழுத்தே அது. "கனகசபை" பிற கோயில்களில் இருப்பதை போன்று நேரான வழியாக இல்லாமல் பக்கவாட்டில் வருகின்றது. இந்த கனக சபை தாங்க 4 தூண்கள் உள்ளன. இது 4 வேதங்களை குறிக்கின்றது.
# சிதம்பரம் நடராசர் கோயில்

## கோயில் அமைப்பு

### தீர்த்தங்கள்

கோயிலில் சிவகங்கை, பரமானந்த கூபம், வியாக்கிரபாத தீர்த்தம், அனந்த தீர்த்தம், நாகச்சேரி, பிரம தீர்த்தம், சிவப்பிரியை, புலிமேடு, குய்ய தீர்த்தம், திருப்பாற்கடல் ஆகிய தீர்த்தங்கள் அமைந்துள்ளன.  
- பரமானந்த கூபம் - நடராசர் கோயிலின் கிழக்கில் அமைந்துள்ளது.
- குய்யதீர்த்தம் - நடராசர் கோயிலின் வடகிழக்கே கிள்ளைக்கு அருகே அமைந்துள்ளது.
- புலிமடு - சிதம்பரம் கோயிலின் தென் பகுதியில் அமைந்துள்ளது.
- வியாக்கிரபாத தீர்த்தம் - நடராசர் கோயிலுக்கு மேற்கில் இளமையாக்கினார் கோயிலிக்கு எதிரே அமைந்துள்ளது.
- அனந்த தீர்த்தம் - நடராசர் கோயிலுக்கு மேற்கிலுள்ள திருவனந்தேச்சுரத்துக்கு கோயிலில் அமைந்துள்ளது.
- நாகச்சேரி - அனந்தேச்சுரத்துக்கு மேற்கில் அமைந்துள்ளது.
- பிரமதீர்த்தம் - நடராசர் கோயிலுக்கு வடமேற்கே இருக்கும் திருக்களாஞ்சேரியில் கோயிலில் அமைந்துள்ளது.
- சிவப்பிரியை - நடராசர் கோயிலுக்கு வடக்கே உள்ள பிரமசாமுண்டி கோயிலின் முன் அமைந்துள்ளது.
- திருப்பாற்கடல் - சிவப்பிரியைக்கு தென்கிழக்கில் அமைந்துள்ளது.
# சிதம்பரம் நடராசர் கோயில்

## மூலவர் தோற்றம்

மூலவர் திருமூலனாதர் சுயம்பு மூர்த்தியாக அருள்புரிகிறார்.  
பொற் கூரையின் மேல் இருக்கும் 9 கலசங்கள், 9 வகையான சக்தியை குறிக்கின்றது.அர்த்த மண்டபத்தில் உள்ள 6 தூண்கள், 6 சாஸ்திரங்களையும்,அர்த்த மண்டபத்தின் பக்கத்தில் உள்ள மண்டபத்தில் உள்ள 18 தூண்கள், 18 புராணங்களையும் குறிக்கின்றது
# சிதம்பரம் நடராசர் கோயில்

## சிதம்பர ரகசியம்

இச்சபையில் சபாநாயகரின் வலது பக்கத்தில் உள்ளது ஒரு சிறிய வாயில், அங்குள்ள திரை அகற்றபட்டு தீபாராதனை காட்டபடும்.
அங்கு திருவுருவம் இல்லாது, தங்கத்தால் ஆன வில்வ தளமாலை ஒன்று தொங்கவிடபட்டிருக்கும்.இதன் ரகசியம் இங்கு இறைவன் ஆகாய உருவில் இருக்கின்றார் என்பதுதான்.ஆகாயத்துக்கு ஆரம்பமும் ,முடிவும் கிடையாது ,அதை உணரத்தான் முடியும் என்பதை
உணர்த்துவதேயாகும்.
# சிதம்பரம் நடராசர் கோயில்

## வழிபாடு

உலகில் உள்ள அனைத்து சிவகலைகளும் சிதம்பரம் நடராசர் கோயிலிருந்து காலையில் புறப்பட்டு, இரவில் மீண்டும் கோவிலை வந்தடைகின்றன (இதில் திருவாரூர் தியாகராஜா் சுவாமியயை) தவிர என்று நம்பப்படுகிறது. இதன் காரணமாக மற்ற சிவாலயங்களை விட தாமதமாக இக்கோவிலில் அர்த்த சாம பூசை நடைபெறுகிறது.  
இவ்வாறு அனைத்து சிவகலைகளும் சிதம்பரத்தில் ஒடுங்குவதால் பல்வேறு தலங்களுக்கு சென்று வழிபடுவதற்கு சிதம்பரத்தில் நடைபெறும் அர்த்தசாம பூசையில் கலந்து கொள்வது ஈடானதாகக் கருதப்படுகிறது.
# சிதம்பரம் நடராசர் கோயில்

## வழிபாடு

### ஆறு கால பூசை

சிதம்பரம் நடராசருக்கு தினந்தோறும் ஆறு காலப் பூசைகள் நடைபெறுகின்றன. ஆறு கால பூசையென்பது,
1. காலை சந்தி
1. இரண்டாங் காலம்
1. உச்சி காலம்
1. சாயங் காலம்
1. ரகசிய பூசை காலம்
1. அர்த்த சாமம்
# சிதம்பரம் நடராசர் கோயில்

## வழிபாடு

### ஆண்டுக்கு ஆறு அபிசேகங்கள்

இந்து தொன்மவியல் கணக்கின் படி மனிதர்களது ஓர் ஆண்டு என்பது தேவர்களுக்கு ஒரு நாளாகும். ஒரு நாளில் ஆறு கால பூசைகள் நடைபெறுவது போல தேவர்கள் செய்யும் பூசையாக ஆண்டுக்கு ஆறு பூசைகள் சிதம்பரம் கோவிலில் நடைபெறுகின்றன. அவையாவன..  
1. சித்திரை மாதம், திருவோண நட்சத்திரத்தில் கனகசபையில் மாலையில் அபிசேகம்
1. ஆனி மாதம், உத்திர நட்சத்திரத்தில் இராச சபையில் அதிகாலையில் அபிசேகம்
1. ஆவணி மாதம், பூர்வ பட்ச சதுர்த்தசியில் கனக சபையில் மாலையில் அபிசேகம்
1. புராட்டாசி மாதம், பூர்வ பட்ச சதுர்த்தசியில் கனக சபையில் மாலையில் அபிசேகம்
1. மார்கழி மாதம், திருவாதிரை நட்சத்திரத்தில் இராச சபையில் அதிகாலையில் அபிசேகம்
1. மாசி மாதம், பூர்வ பட்ச சதுர்த்தசியில் கனகசபையில் மாலையில் அபிசேகம்
# சிதம்பரம் நடராசர் கோயில்

## விழாக்கள்

தில்லை அருள்மிகு நடராஜர் கோயிலில் ஆண்டுதோறும் ஆனி மாதம் ஆனி திருமஞ்சனம் தேர்திருவிழாவும்,
மார்கழி மாதம் மார்கழி ஆருத்ரா தரிசன தேர்திருவிழாவும் என இரு முறை திருவிழாக்கள் மிகச்சிறப்பாக நடைபெறும். இத்திருவிழாக்களில் பல்லாயிரக்கணக்கான மக்கள் கலந்து கொண்டு திருத்தேர் வடம் பிடித்து இழுத்து தரிசனம் செய்வார்கள். தில்லை ஸ்ரீ நடராஜர் கோயிலில் மேற்கு கோபுரம் எழுந்தருளியுள்ள குமரக்கோட்டம் அருள்மிகு வள்ளி தேவசேனா சமேத ஸ்ரீ செல்வ முத்துக்குமாரசுவாமி ஆலயத்தில் கந்த சஷ்டி சூரசம்ஹாரம் பெருவிழா சிறப்பாக நடைபெறும்.
# சிதம்பரம் நடராசர் கோயில்

## பாடல் பெற்ற தலம்

### நால்வர்

சைவப்பெரியோர்களான நாயன்மார்கள் பாடிய தேவாரத்தில் சிதம்பரம் பற்றி கூறப்பட்டுள்ளதாலும், நாயன்மார்கள் நால்வரும் இங்கு வந்து பாடியதாலும் இது பாடல் பெற்ற தலம் என்று அழைக்கப்படுகின்றது. மேலும் பஞ்சபூதங்களில் ஒன்று எனக்கூறப்படும் ஆகாசம் வடிவில், சிவன் இருக்கிறார் என்பதை குறிப்பால் உணர்த்தும் வகையில் சிதம்பர ரகசியம் அமைக்கப்பட்டுள்ளது. இரத்தினத்தால் செய்யப்பட்ட நடராசர் விக்கிரகமும், ஆதிசங்கரர் அளித்த ஸ்படிக லிங்கமும், இன்றும் சிதம்பர ஆலயத்தில் பூஜித்து வரப்படுகிறது.
# சிதம்பரம் நடராசர் கோயில்

## பாடல் பெற்ற தலம்

### ஆழ்வார்கள்

வைணவக் கடவுளான திருமால் இங்கு திருச்சித்திரக்கூடம் என்ற சபையில், நடராசரின் கனகசபைக்கு வெகு அண்மையில் இங்கு பிரதிட்டை செய்யப்பட்டுள்ளார். நாலாயிர திவ்ய பிரபந்தத்தில் திருச்சித்திரக்கூடம் பற்றி குறிப்பு உள்ளது.  
இவ்வாலயத்தில் உள்ள ஆயிரங்கால் மண்டபம் எனப்படும் ஆயிரம் தூண்கள் கொண்ட மண்டபம், சிற்பக்கலைக்கும், கட்டடக் கலைக்கும் பெயர் பெற்றது. இதை நிபுணர்கள் கட்டடக்கலையின் அற்புதம் என்று புகழ்கின்றனர்.
# சிதம்பரம் நடராசர் கோயில்

## கலைகள்

### நாட்டியம்

நடனக்கலைகளின் தந்தையான சிவபெருமானின் நடனமாடும் தோற்றம் நடனராசன் எனப்படுகிறது. இது மருவி நடராசன் எனவும் அழைக்கப்படுகிறது. சிவபெருமானில் பலவகையான நடனங்களில் இத்தலத்தில் ஆனந்த தாண்டவம் நிகழ்கின்றது.
சிதம்பரம் கோவிலில், நாட்டியாஞ்சலி என்ற நாட்டிய விழா ஒவ்வொரு வருடமும் நடைபெறுகிறது. இங்கு உலகில் பல்வேறு இடங்களில் நாட்டியம் பயிலும் கலைஞர்கள், தங்களுடைய நாட்டியத்தை அர்ப்பணமாக வழங்குகின்றனர். கலைஞர்கள் இங்கு வந்து நாட்டியார்ப்பணம் செய்வதை ஒரு பெருமையாக கருதுகின்றனர்.
# சிதம்பரம் நடராசர் கோயில்

## கல்வெட்டுகள்

பக்தி இலக்கியத்திலும், சங்க இலக்கியத்திலும் தில்லை சிவனைப் பற்றி பாடப்பெற்றுள்ளது. சோழ மன்னர்கள் பலர், இந்த ஆலயத்திற்கு பணி புரிந்துள்ளனர், இங்குள்ள ஆலயத்தில் உள்ள கல்வெட்டுகளிலிருந்தும், பொற்கூரையினாலும் நாம் அறிந்துகொள்ள முடியும். சோழர்களுக்குப்பின் பாண்டிய மன்னர்களும், விஜயநகர பேரரசின் கிருஷ்ண தேவராயர் கோவிலின் இராஜ கோபுரம் மற்றும் தஞ்சை நாயக்க மன்னர்கள் கோயிலின் பிரகாரங்கள் கனகசபை உட்பட ஒன்பது மண்டபங்களை கட்டியதாகவும் பல்வேறு திருப்பணிகள் பலபுரிந்ததாகவும் கல்வெட்டுகளின் மூலம் அறியப்படுகிறது.
# எடுத்துரைப்பியல் திறனாய்வு

**எடுத்துரைப்பியல் திறனாய்வு** (narrative criticism) என்பது, எடுத்துரைப்பியல் கோட்பாடுகளைப் பயன்படுத்தும் ஒரு திறனாய்வு ஆகும். மனிதருடைய அன்றாட வாழ்வின் அனுபவங்களில் இருந்து பொருள் கொள்வதற்கு ஒரு பேச்சாளர் அல்லது எழுத்தாளர் எடுத்துரைக்கும் கதைகள் எவ்வாறு உதவுகின்றன என்பதைப் புரிந்து கொள்வதே இத்திறனாய்வின் நோக்கம்.  
இலக்கியம் என்பது படைப்பாளிக்கும், வாசகருக்கும் இடையிலான தொடர்பாடலுக்கான ஊடகம். எடுத்துரைப்பியல் உண்மையான படைப்பாளியையோ, உண்மையான வாசகரையோ கருத்தில் கொள்வதில்லை. பதிலாக, படைப்புக்குள் இருந்தே உட்கிடையான படைப்பாளியையும், உட்கிடையான வாசகரையும் எடுத்துரைப்பியல் கருத்தில் கொள்கிறது. இதன் மூலம் இவ்வகைத் திறனாய்வு படைப்பாளியையோ, வாசகரையோ மையப்படுத்தாமல் படைப்பின் உரையையே மையப்படுத்துவதாக உள்ளது.  
இது விவிலியம் சார்ந்த திறனாய்வுப் பின்னணியிலேயே தோற்றம் பெற்றுப் பயன்படுத்தப்பட்டு வருகிறது. இதன் சமயம் சாராத பயன்பாடு மிகக் குறைவே. அவ்வாறு பயன்படுத்தப்படும் வேளைகளிலும் அது வேறு திறனாய்வு அணுகுமுறைகளின் ஒரு பகுதியாகவே கருதப்படுகிறது.
# அக்கரைச் சக்தி

**அக்கரைச் சக்தி** எனும் புனைபெயர் கொண்ட கவிஞர் சக்திதாசன், தற்போது கொழும்பில் வசித்து வருகிறார்.
# அக்கரைச் சக்தி

## வாழ்க்கைக் குறிப்பு

கிழக்கு மாகாணத்தின் தென்கோடியில் கல்முனை என்னும் நகரின்கண் அமைந்துள்ள ஊரான பாண்டிருப்பைப் பிறப்பிடமாகக் கொண்டவர். ஆரம்பக்கல்வியை அக்கரைப்பற்று இராமகிருஸ்ண வித்தியாலயத்திலும், இடைநிலைக்கல்வியை மட்டக்களப்பு சிவானந்த வித்தியாலயத்திலும் நிறைவேற்றி பேராதனைப் பல்கலைக்கழக பொறியியல் பீடத்தின் இயந்திரவியல் பொறியியலாளராகப் பட்டம் பெற்று, இலங்கைப் பொறியியலாளர்கள் நிறுவகத்தின் பட்டயப்பொறியியலாளராகவும், இலங்கை தன்னியக்க வாகனப் பொறியியலாளர் நிறுவகத்தின் உறுப்பினராகவும், இலங்கை விஞ்ஞான முன்னேற்றச் சங்கத்தின் ஆயுட்கால உறுப்பினராகவும் பதவி வகிக்கிறார்.  
1967ம் ஆண்டு சிவானந்த வித்தியாலயத்தில் 10ஆம் தரத்தில் கல்வி கற்கும்போது பாடசாலையில் நடைபெற்ற கவிதைப்போட்டியில் மூன்றாம் இடம் பெற்ற ”விபுலானந்தனுக்கு நான் விடுத்த ஓலை”" எனும் கவிதைமூலம் கவியுலகில் காலடி வைத்த இவருக்குக் கிழக்கிலங்கையின் கவிஞரான நீலாவண்ணனின் பிரசன்னமும் விமர்சனமும் ஊக்கம் கொடுத்திருந்தன.
# அக்கரைச் சக்தி

## படைப்புகள்

இவரது கவிதைகள், கலைவாணன், வீரகேசரி, வெளி, அச்சாணி, நாணோசை, மருதம், செங்கதிர், மாற்றம் இதழ்களிலும் பொயட்ரி.காம் (Poetry.Com) போன்ற இணையவெளிகளிலும் வெளியாகியுள்ளன. இவர் தமிழில் மட்டுமல்லாது ஆங்கிலத்திலும் கவிதைகள் எழுதியுள்ளார். நாடகம், வில்லுப்பாட்டு, சங்கீதம் போன்ற துறைகளிலும் ஈடுபாடுள்ளவர்.
# மாஸ்கோ அரசுப் பல்கலைக்கழகம்

**மாசுகோ அரசப் பல்கலைக்கழகம்** (*Lomonosov Moscow State University*, , உருசியாவில் உள்ள பழமையானதும், பெரியதுமான பல்கலைக்கழகம் ஆகும். இது முன்னர் லோமோனோசோவ் என்ற பெயரில் இயங்கியது. 1755 ஆம் ஆண்டு நிறுவப்பட்டது. இதன் நிறுவனரான மிகைல் இலமனோசொவ் என்பாரின் நினைவாகப் பெயரிடப்பட்டது.
# மாஸ்கோ அரசுப் பல்கலைக்கழகம்

## ஆசிரியர்களும் மாணவர்களும்

இங்கு 4,000 ஆசிரியர்களும், 15,000 உதவிப் பணியாளர்களும் உள்ளனர். 5,000 பேர் ஆய்வுப் படிப்புகளை மேற்கொள்கின்றனர். 40,000 ற்கும் அதிகமான இளநிலைப் பட்டதாரிகளும், 7,000 முதுநிலைப் பட்டதாரிகளாகளும் கல்வி கற்கின்றனர்.. ஆண்டுதோறும், 2,000 வெளிநாட்டு ஆய்வாளர்களும், மாணவர்களும் இங்கு வந்து கற்கின்றனர்.
# மாஸ்கோ அரசுப் பல்கலைக்கழகம்

## அமைவிடம்

1953 ஆம் ஆண்டு முதலே, பல்கலைக்கழகத் துறைகள் சுபேரோ மலைப் பகுதியில் உள்ளன. இந்தப் பகுதி மாசுகோவின் தென்மேற்கில் ஐந்து மைல் தொலைவில் உள்ளது. முதன்மைக் கட்டிடம், மாசுகோவின் கிரெம்லின் மாளிகைக்கு, நகர எல்லைக்கும் நடுவில் உள்ளது. மனெசனயா சதுக்கத்தில் சில துறைகள் இயங்குகின்றன. உக்ரைன், கசக்குத்தான், உசுபெக்கிசுத்தான் நாடுகளிலும் சில வளாகங்கள் உள்ளன. இதனுடன் இணைக்கப்பட்டிருந்த மாசுகோ இயற்பியல் மற்றும் தொழில்நுட்பக் கல்லூரி, மாசுகோ பன்னாட்டுத் தொடர்புகள் நிறுவனம் ஆகியன பிரிந்து தனி நிறுவனங்கள் ஆயின.  
இப்பல்கலைக்கழகம் உலகின் முன்னணிப் பல்கலைக்கழகங்களுடன் இணைந்து, கூட்டு முயற்சிகளை மேற்கொண்டுள்ளது. உருசியாவில் உள்ள மதிப்புமிக்க பல்கலைக்கழகங்களில் இதுவும் ஒன்று.
# மாஸ்கோ அரசுப் பல்கலைக்கழகம்

## வளாகம்

உலகின் உயரமான கட்டிடங்களில் இந்த பல்கலையின் முதன்மை வளாகமும் ஒன்று. மைய கோபுரம் ஒன்று உள்ளது. மொத்தமாக 33 கிலோமீட்டர்கள் பரப்பளவில், 5,000 அறைகளைக் கொண்டுள்ளது.
தரவரிசைப் பட்டியல்களில், உலகின் முன்னணிப் பல்கலைக்கழகங்களுள் ஒன்றாகத் திகழ்கிறது.  
இசையரங்கு, திரையரங்கு, நூலகம், நீச்சல் குளம், காவல் நிலையம், உணவகங்கள், கடைகள் உள்ளிட்ட பல வசதிகள் பல்கலைக்கழக வளாகத்திற்குள் அமைந்துள்ளன.
கணிதத் துறை, புவியியல் துறை, கவின்கலை துறை ஆகியன முதன்மைக் கட்டிடத்தில் இயங்குகின்றன.  
மொகோவாயா தெருவில் இருந்த பழைய கட்டிடத்தில், ஊடகத்துறை, ஆசியவியல் துறை, உளவியல் துறை ஆகியன இயங்குகின்றன.
இங்குள்ள நூலகம், உருசியாவிலேயே மிகப் பெரியது. ஏறத்தாழ ஒன்பது கோடி நூல்கள் உள்ளன. ஆண்டுக்கு ஐம்பதாயிரத்திற்கும் அதிகமானோர் இதைப் பயன்படுத்துகின்றனர்.
# மாஸ்கோ அரசுப் பல்கலைக்கழகம்

## வரலாறு

இப்பல்கலைக்கழகம், முதன்முதலில், அரச வரலாற்று அருங்காட்சியகத்தில் இயங்கியது. பின்னர், கேத்தரின் என்பவரால் மோகோவயா தெருவிற்கு மாற்றப்பட்டது. முதன்மைக் கட்டிடம் 1782 - 1793 ஆண்டுகளில் கட்டப்பட்டது.  
பதினெட்டாம் நூற்றாண்டில், மெய்யியல், மருத்துவம், சட்டம் ஆகிய மூன்று துறைகளே இயங்கிவந்தன.
அப்போது உடற்பயிற்சியகமும் இருந்தது. பல்கலைக்கழகத்தின் அச்சுக்கூடத்தில், பிரபலமான இதழ் அச்சடிக்கப்பட்டது.  
1804 ஆம் ஆண்டில், மருத்துவத் துறை பிரிக்கப்பட்டது. அறுவை சிகிச்சை, மகப்பேறு, எளிய மருத்துவம் என்றாகியது. 1884–1897, காலத்தில், அதிக நிதி உதவியாலும், அரசின் ஆலோசனையின்பேரில், 1.6 கிலோமீட்டர் நீளத்திற்கு பெரிய வளாகம் கட்டப்பட்டது.  
1917 ஆம் ஆண்டின் அக்டோபர் புரட்சிக்குப் பிறகு, ஏழை மக்களின் குழந்தைகளும் பட்டப்படிப்புக்கு சேர்க்கப்பட்டனர்.
இரண்டாம் உலகப் போரின் போது, ஆய்வு நிபுணர்கள், வெடுகுண்டுகள், வானூர்தி ஆகியவற்றின் வளர்ச்சிக்கு உதவினர். பல்கலைக்கழக ஆர்வலர்கள் சிலர், மாசுகோ நகரைப் பாதுகாக்கப் போராடினர். போரில், எதிரிப் படைகள் தலைநகரிலேயே தோற்கடிக்கப்பட்டன. போர் முடிந்ததும், நாட்டின் மீள்வளர்ச்சிக்கு இதன் பங்களிப்பு பெரிதும் உதவியது.
அரசு அதிக நிதி ஒதுக்கியதால், புதிய வளாகம் கட்டப்பட்டது. இங்கு நவீன வசதிகளைக் கொண்ட ஆய்வுக் கூடங்களும், வகுப்பறைகளும் உள்ளன. 1991 ஆம் ஆண்டில், புதிதாக ஒன்பது துறைகள் சேர்க்கப்பட்டன. அரசின் நிதியுதவி, கல்வி அமைச்சகத்தின் தலையீடு இன்றி நேரடியாக பல்கலைக்கழகத்துக்கு வழங்கப்பட்டது. 1997 ஆம் ஆண்டு, பிரபல இசை நிகழ்ச்சிக்கு பல்கலைக்கழக வளாகம் பயன்படுத்தப்பட்டது. வெகுசிறப்பாக நடந்தேறியது. ஆயிரக்கணக்கான பார்வையாளர்கள் பங்கேற்றனர்.  
2008 ஆம் ஆண்டு மார்ச்சு 19 ஆம் நாள், உருசியாவின் அதிநவீன கணினியான சுகிஃப் எமெசியூ, இங்கே கண்டுபிடிக்கப்பட்டது. உருசியப் பகுதிகளிலேயே அதிக வேகத்தில் இயங்கக் கூடியது இதுவே. 2005 ஆம் ஆண்டு, இதன் 250வது ஆண்டு நிறைவு விழா கொண்டாடப்பட்டது.